CELEX: 32018R1049
Language: mt
Date: 2018-07-25 00:00:00
Title: Regolament tal-Kummissjoni (UE) 2018/1049 tal-25 ta' Lulju 2018 li jemenda l-Anness I tar-Regolament (KE) Nru 396/2005 tal-Parlament Ewropew u tal-Kunsill (Test b'rilevanza għaż-ŻEE.)

26.7.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 189/9
               
            
         REGOLAMENT TAL-KUMMISSJONI (UE) 2018/1049
         tal-25 ta' Lulju 2018
         li jemenda l-Anness I tar-Regolament (KE) Nru 396/2005 tal-Parlament Ewropew u tal-Kunsill
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u li jemenda d-Direttiva tal-Kunsill 91/414/KEE (1), b'mod partikolari l-Artikolu 4 tiegħu,
         Billi:
         
                     (1)
                  
                  
                     Il-prodotti li joriġinaw mill-pjanti u mill-annimali li għalihom japplikaw il-livelli massimi ta' residwu ta' pestiċidi (“l-MRLs”) stabbiliti bir-Regolament (KE) Nru 396/2005, u li huma soġġetti għad-dispożizzjonijiet ta' dak ir-Regolament, huma mniżżlin fl-Anness I ta' dak ir-Regolament.
                  
               
                     (2)
                  
                  
                     L-Anness I tar-Regolament (KE) Nru 396/2005 ġie sostitwit bir-Regolament tal-Kummissjoni (UE) 2018/62 (2).
                  
               
                     (3)
                  
                  
                     Ir-Regolament (UE) 2018/62 introduċa, inter alia, il-prodott bażiku “weraq tar-ravanell” fil-Parti B tal-Anness I u rabtu mal-prodott “kaboċċi (”kales“)” fil-Parti A tal-istess Anness. Għaldaqstant, l-MRLs għall-kaboċċi (“kales”) japplikaw ukoll għall-weraq tar-ravanell.
                  
               
                     (4)
                  
                  
                     Informazzjoni reċenti tissuġġerixxi li l-MRLs għall-kaboċċi (“kales”) jaf ma jkunux adattati għall-weraq tar-ravanell fil-każijiet kollha u li huma meħtieġa provi tar-residwi speċifiċi fuq il-weraq tar-ravanell li jikkonfermaw l-MRLs adattati.
                  
               
                     (5)
                  
                  
                     Għalhekk, huwa xieraq li jiġi previst perjodu tranżitorju qabel ma l-MRLs għall-kaboċċi (“kales”) jibdew japplikaw għall-prodott “weraq tar-ravanell” sabiex ikun jista' jsir il-ġbir tad-data neċessarja. Għal dan il-għan jenħtieġ li tiddaħħal nota ġdida f'qiegħ il-paġna (3) marbuta mal-prodott “weraq tar-ravanell” fil-Parti B tal-Anness I tar-Regolament (KE) Nru 396/2005.
                  
               
                     (6)
                  
                  
                     Għalhekk jenħtieġ li l-Anness I tar-Regolament (KE) Nru 396/2005 jiġi emendat skont dan.
                  
               
                     (7)
                  
                  
                     Sabiex ikun żgurat li ma jkunx hemm tfixkil żejjed fil-kummerċ minħabba l-modifiki għall-weraq tar-ravanell introdotti mir-Regolament (UE) 2018/62 u sabiex jiġi permess it-tqegħid fis-suq ta' prodotti li l-istaġun tal-ħsad tagħhom jibda fir-Rebbiegħa 2018, dan ir-Regolament jenħtieġ li jibda japplika mill-1 ta' April 2018.
                  
               
                     (8)
                  
                  
                     Il-miżuri previsti f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DAN IR-REGOLAMENT:
         
            Artikolu 1
            Fil-Parti B tal-Anness I tar-Regolament (KE) Nru 396/2005, tiddaħħal in-nota f'qiegħ il-paġna (3) u tintrabat mal-entrata għal “weraq tar-ravanell”:
            
               
                           “(3)
                        
                        
                           L-MRLs għandhom japplikaw għall-weraq tar-ravanell mill-1 ta' Jannar 2022”.
                        
                     
         
         
            Artikolu 2
            Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
            Għandu japplika mill-1 ta' April 2018.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-25 ta' Lulju 2018.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 70, 16.3.2005, p. 1.
         
            (2)  Ir-Regolament tal-Kummissjoni (UE) 2018/62 tas-17 ta' Jannar 2018 li jibdel l-Anness I tar-Regolament (KE) Nru 396/2005 tal-Parlament Ewropew u tal-Kunsill (ĠU L 18, 23.1.2018, p. 1).